ID-DEĊIŻJONI TAL-KUMMISSJONI
ta' l-4 ta' Marzu 2005
li temenda d-Deċiżjonijiet 93/52/KEE u 2003/467/KE fir-rigward tad-dikjarazzjoni li s-Slovenja hija ħielsa mill-bruċellożi (B. melitensis) u mill-lewkożi bovina enżootika u li s-Slovakkja hija ħielsa mit-tuberkulożi bovina u l-bruċellożi bovina
(innotifikata taħt in-numru tad-dokument C(2005) 483)
(Test b'relevanza għaż-ŻEE)
(2005/179/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 64/432/KEE tas-26 ta' Ġunju 1964 dwar il-problemi tas-saħħa ta' l-annimali li jaffettwaw il-kummerċ fi ħdan il-Komunità ta' l-annimali bovini u s-suwini (1), u b'mod partikolari l-Anness A (I) (4), l-Anness A (II) (7) u l-Anness D (I) (E) tagħha,
Wara li kkunsidrat id-Direttiva tal-Kunsill 91/68/KEE tat-28 ta' Jannar 1991 dwar il-kundizzjonijiet tas-saħħa ta' l-annimali li tiggverna l-kummerċ fi ħdan il-Komunità ta' l-annimali ovini u kaprini (2), u b'mod partikolari l-Anness A, Kapitolu 1, punt II tagħha,
Billi:
(1)
Id-Deċiżjoni tal-Kunsill 93/52/KEE tal-21 ta' Diċembru 1992 li tirreġistra l-konformità min-naħa ta' ċerti Stati Membri jew reġjuni mal-kundizzjonijiet marbuta mal-bruċellożi (B. melitensis) u li tagħtihom l-istatus ta' Stat Membru jew reġjun li intgħaraf li huwa uffiċjalment ħieles mill-marda (3), telenka r-reġjuni ta' Stati Membri li intgħarfu li huma uffiċċjalment ħielsa mill-bruċellożi (B. melitensis) skond id-Direttiva 91/68/KEE.
(2)
Fis-Slovenja, il-bruċellożi ovina jew kaprina ilha notifikabbli bil-fors għall-inqas għal ħames snin, u l-ebda każ ta' dik il-marda ma ġie kkonfermat matul dak il-perijodu. Dak l-Istat Membru pprojbixxa wkoll it-tilqim kontra dik il-marda għall-inqas għal tliet snin. Barra minn hekk, is-Slovenja impenjat ruħha li tikkonforma ma' ċerti kundizzjonijiet stipulati fid-Direttiva 91/68/KEE dwar kontrolli għalgħarrieda li għandhom jitwettqu wara li l-provinċji kkonċernati jintgħarfu li huma ħielsa mill-bruċellożi. Is-Slovenja għalhekk għandha tingħaraf li hija uffiċjalment ħielsa mill-bruċellożi (B. melitensis) fir-rigward ta' l-irziezet ovini u kaprini.
(3)
Id-Direttiva 64/432/KEE tipprovdi li Stati Membri jew partijiet jew reġjuni tagħhom jistgħu jiġu ddikjarati li huma uffiċjalment ħielsa mit-tuberkulożi, bruċellożi u lewkożi bovina enżootika fir-rigward ta' mrieħel bovini soġġetti għall-aderenza ma' ċerti kundizzjonijiet stipulati f' dik id-Direttiva.
(4)
Il-listi ta' reġjuni ta' l-Istati Membri ddikjarati bħala ħielsa mit-tuberkulożi tal-bovini, il-bruċellożi tal-bovini u l-lewkożi bovina enżootika huma stipulati fid-Deċiżjoni tal-Kunsill 2003/467/KE tat-23 ta' Ġunju 2003 li tistabbilixxi l-istatus ta' ħelsien uffiċjali mit-tuberkolożi, il-bruċellożi, u l-lewkożi bovina enżootika ta' ċerti Stati Membri fir-rigward ta' mrieħel bovini. (4)
(5)
Wara evalwazzjoni mill-Kummissjoni tad-dokumentazzjoni mressqa mis-Slovenja sabiex turi l-aderenza tagħha mal-kundizzjonijiet xierqa stipulati fid-Direttiva 64/432/KEE fir-rigward tal-ħelsien mil-lewkożi bovina enżootika, it-territorju kollu ta' dak l-Istat Membru għandu jkun iddikkjarat li huwa uffiċjalment ħieles mil-lewkożi bovina enżootika.
(6)
Wara evalwazzjoni mill-Kummissjoni tad-dokumentazzjoni mressqa mis-Slovakkja sabiex turi l-aderenza tagħha mal-kundizzjonijiet xierqa stipulati fid-Direttiva 64/432/KEE fir-rigward tal-ħelsien mit-tuberkolożi bovina u mill-bruċellożi bovina, it-territorju kollu ta' dak l-Istat Membru għandu jkun iddikkjarat li huwa uffiċjalment ħieles mit-tuberkulożi bovina u mill-bruċellożi bovina.
(7)
Id-Deċiżjonijiet 93/52/KEE u 2003/467/KE għalhekk għandhom jiġu emendati kif xieraq.
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DECIŻJONI:
Artikolu 1
L-Anness I tad-Deċiżjoni 93/52/KE huwa emendat skond l-Anness I ta' din id-Deċiżjoni.
Artikolu 2
L-Annessi I, II, u III tad-Deċiżjoni 2003/467/KE huma emendati skond l-Anness II ta' din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fl-4 ta' Marzu 2005.